Polisiebeamptes skiet veiligheidswag doodŉ Veiligheidswag is doodgeskiet nadat hy en die polisie gelyktydig op ŉ beweerde bankroof reageer het. Die onafhanklike polisie-ondersoekdirektoraat (Opod) het Woensdag gesê die voorval het Maandag by ‘n Absa-bank in Bothaville in die Vrystaat plaasgevind. “Die polisie het reageer op ŉ noodoproep dat daar oortreders in die bank was. Veiligheidswagte van Fidelity in Welkom het ook na dieselfde toneel gehaas,” het Moses Dlamini, woordvoerder van Opod, gesê. Volgens Dlamini het die veiligheidswagte aan die agterkant van die bank gestop en die polisie aan die voorkant. Die polisiebeamptes en veiligheidswagte was met pistole en gewere gewapen. “ŉ Veiligheidswag het twee polisiebeamptes genader wat agter ŉ gemerkte polisievoertuig gestaan het. Die beamptes het die wag beveel om stil te staan, maar die wag het glo nie op hul opdrag reageer nie en het aangehou om met ŉ wapen in sy hand na die polisiebeamptes te hardloop. Die polisie het glo ŉ waarskuwingskoot gevuur, maar die man het steeds aanhou hardloop, waarna hy doodgeskiet is,” het Dlamini bygevoeg. Dlamini het gesê daar was geen ooggetuie op die toneel nie en geen oortreders is binne die bank gevind nie. Niemand is nog in hegtenis geneem nie en die ondersoek duur voort.